**Danilo Türk** (\* 19. február 1952, Maribor, Juhoslávia) je bývalý prezident Slovinska, povolaním právnik, diplomat a profesor medzinárodného práva.

Životopis
---------

### Štúdium a akademická kariéra

Právnický titul získal v roku 1975 na Právnickej fakulte Univerzity v Ľubľane v Slovinsku. Po získaní diplomu začal pracovať ako tajomník Komisie pre menšiny a migrantov Socialistickej aliancie pracujúceho ľudu Slovinska (SZDL). V roku 1978 získal magisterský titul z práva na Belehradskej univerzite a stal sa akademickým asistentom vyučujúcim medzinárodné právo na Právnickej fakulte v Ľubľane. Po vojenčine sa opäť venoval problematike menšín a do roku 1981 pôsobil ako predseda komisie SZDL pre menšiny a migrantov. V roku 1982 získal doktorát na Právnickej fakulte v Ľubľane. Dr. Türk pokračoval vo svojej akademickej kariére na Právnickej fakulte v Ľubľane, kde sa v decembri 1982 stal odborným asistentom, potom docentom v roku 1987 a napokon profesorom medzinárodného práva v roku 1995. Od roku 1983 do roku 1992 viedol Türk univerzitný Ústav medzinárodného práva a medzinárodných vzťahov. V týchto rokoch sa venoval výskumu a výučbe a úsiliu o ochranu ľudských práv.

### Diplomatická kariéra a iné aktivity

Od roku 1975 je aktívne zapojený do Amnesty International a pri mnohých príležitostiach týkajúcich sa porušovania ľudských práv v bývalej Juhoslávii pôsobil ako poradca. V rokoch 1984 až 1992 bol členom Subkomisie OSN pre prevenciu diskriminácie a ochranu menšín ako nezávislý expert. Pre subkomisiu pripravil správu o práve na slobodu názoru a prejavu, ako aj sériu správ o tom, ako uviesť do praxe hospodárske, sociálne a kultúrne práva. V roku 1991 sa stal predsedom subkomisie.V roku 1987 Dr. Türk inicioval a podieľal sa na založení Rady pre ľudské práva v Slovinsku. Türk bol podpredsedom Rady. Po vyhlásení nezávislosti Slovinska sa Türk aktívne podieľal na jeho diplomatickej činnosti. V júli a auguste 1991 na základe poverenia ministra zahraničných vecí neformálne zastupoval v Ženeve stále neuznané Slovinsko pri kontaktoch s predstaviteľmi OSN, Komisie pre bezpečnosť a spoluprácu v Európe (KBSE) a Rady Európy. Od septembra 1991 do augusta 1992 bol členom slovinskej delegácie na Konferencii o Juhoslávii. V mene Slovinska Dr.Türk pripravil niekoľko návrhov memoránd pre Arbitrážnu komisiu Konferencie o Juhoslávii (Badinterova komisia). 

Od roku 1992, keď Slovinsko získalo medzinárodné uznanie, do roku 2000 bol veľvyslancom pri OSN. Počas svojho pôsobenia v Bezpečnostnej rade v rokoch 1998 až 1999 sa okrem iného zaoberal otázkami Kosova, Iraku, Líbye, Východného Timoru a Konga. V rokoch 2000-05 pôsobil ako námestník generálneho tajomníka OSN Kofiho Annana pre politické záležitosti. Viac ako päť rokov medzi jeho úlohy patrila analytická a poradenská činnosť súvisiaca s krízovými situáciami vrátane Balkánu (najmä Kosova a Macedónska), Palestíny, Libanonu, Afganistanu, Iraku, Mjanmarska, Severnej Kórey, Východného Timoru, Kolumbie, Haiti a Venezuely. Po 13 rokoch v New Yorku sa Türk v lete 2005 vrátil do Slovinska. Obnovil výučbu medzinárodného práva a príbuzných predmetov na Právnickej fakulte v Ľubľane. Od mája 2006 pôsobil ako prodekan Právnickej fakulty.

### Prezidentom

V prezidentských voľbách roku 2007 postúpil ako nezávislý kandidát stredoľavej Sociálnej demokratickej strany do druhého kola volieb spolu s nominantom vlády, bývalým premiérom a europoslancom Lojze Peterlem. 11. novembra 2007 bol v druhom kole Türk zvolený za prezidenta Slovinskej republiky so ziskom 68,2 % hlasov a bol inaugurovaný v Národnom zhromaždení 22. decembra 2007. Vo funkcii nahradil vtedajšieho prezidenta Janeza Drnovšeka, ktorý sa rozhodol nekandidovať. Slovinský prezident sa v januári 2009 rozhodol, že kvôli celosvetovej finančnej kríze obmedzí zahraničné cesty, návštevníkov bude hostiť skromnejšie a prijme nižší plat. V prezidentských voľbách roku 2012 prehral v druhom kole s expremiérom Borutom Pahorom, keď získal 33 percent oproti 67 svojho súpera.

Roku 2016 sa objavil medzi kandidátmi na generálneho tajomníka OSN. V druhom kole hlasovania nakoniec skončil na 4. mieste.

Návšteva na Slovensku
---------------------

V apríli 2008 Türk ako prezident spolu s manželkou navštívili Slovensko. Najvyšší predstaviteľ Slovinska po stretnutí a obede s premiérom Robertom Ficom absolvoval prehliadku historického centra Bratislavy a návštevu Veľvyslanectva Slovinskej republiky v SR. Slovinský prezidentský pár ukončil návštevu Slovenska večerou v spoločnosti Ivana Gašparoviča s manželkou.

V apríli 2012 navštívil Türk s manželkou Slovensko druhýkrát. Stretol sa s prezidentom Gašparovičom, predsedom vlády Ficom a predsedom parlamentu Pavlom Paškom. V rámci svojej oficiálnej návštevy navštívil Banskú Bystricu.

Osobný život
------------

Türk je ženatý s Barborou Mikličovou a je otcom jednej dcéry.

Iné projekty
------------

Commons
* Spolupracuj na Commons Commons ponúka multimediálne súbory na tému **Danilo Türk**

Referencie
----------

1. 1 2 3 4 5 6   *Danilo Türk* [online]. worldleaders.columbia.edu, 2008-09-26, [cit. 2021-11-26]. Dostupné online. (po anglicky)
2. ↑  TASR. Slovinci rozhodnú o novom prezidentovi. *sme.sk* (Bratislava: Petit Press), 2007-11-10. Dostupné online [cit. 2021-11-26]. ISSN 1335-4418.
3. ↑  TASR. Slovinci budú voliť nového prezidenta 21. októbra. *sme.sk* (Bratislava: Petit Press), 2007-07-20. Dostupné online [cit. 2021-11-26]. ISSN 1335-4418.
4. ↑  SITA. Slovinsko: Peterle a Türk súpermi v 2. kole prezidentských volieb. *sme.sk* (Bratislava: Petit Press), 2007-10-30. Dostupné online [cit. 2021-11-26]. ISSN 1335-4418.
5. ↑  TASR. Slovinsko: Novým prezidentom bude ľavičiar Danilo Türk. *sme.sk* (Bratislava: Petit Press), 2007-11-11. Dostupné online [cit. 2021-11-26]. ISSN 1335-4418.
6. ↑  TASR. Novým slovinským prezidentom je Danilo Türk. *sme.sk* (Bratislava: Petit Press), 2007-11-12. Dostupné online [cit. 2021-11-26]. ISSN 1335-4418.
7. ↑  TASR. Slovinský prezident požiadal o zníženie platu. *sme.sk* (Bratislava: Petit Press), 2009-01-07. Dostupné online [cit. 2021-11-27]. ISSN 1335-4418.
8. ↑  TASR. Expremiér Borut Pahor bude novým slovinským prezidentom. *sme.sk* (Bratislava: Petit Press), 2012-12-02. Dostupné online [cit. 2021-11-27]. ISSN 1335-4418.
9. ↑  TASR. V hlasovaní na šéfa OSN opäť zvíťazil Guterres, Lajčák skončil tretí. *teraz.sk* (Bratislava: TASR), 2016-09-26. Dostupné online [cit. 2021-11-27].
10. 1 2  TASR. Gašparovič prijme slovinského partnera Danila Türka. *sme.sk* (Bratislava: Petit Press), 2008-04-22. Dostupné online [cit. 2021-11-26]. ISSN 1335-4418.
11. ↑  TASR. Slovensko navštívia chorvátsky a slovinský prezident. *teraz.sk* (Bratislava: TASR), 2012-04-11. Dostupné online [cit. 2021-11-27].
12. ↑  TASR. Bystrica architektúrou pripomína i slovinské mestá, vraví Danilo Türk. *teraz.sk* (Bratislava: TASR), 2012-04-13. Dostupné online [cit. 2021-11-27].
13. ↑  ORTIZ DE ZÁRATE, Roberto. *Danilo Türk* [online]. cidob.org, 2017-01-17, [cit. 2021-11-26]. Dostupné online. (španielsky)

| * z
* d
* u
Prezidenti Slovinska |
| --- |
| Slovinská socialistická republika | 
* Sergej Kraigher (1974 – 1979)
* Viktor Avbelj-Rudi (1979 – 1982)
* France Popit (1982 – 1988)
* Janez Stanovnik (1988 – 1990)
* Milan Kučan (1990 – 1992)

 | Štandarda prezidenta Slovinskej republiky |
| Slovinská republika | 
* Milan Kučan (1992 – 2002)
* Janez Drnovšek (2002 – 2007)
* Danilo Türk (2007 – 2012)
* Borut Pahor (2012 – 2022)
* Nataša Pirc Musar (2022 – súčasnosť)

 |

Autoritné údaje: * GND: 141824832
* ISNI: 0000 0003 8267 4502
* LCCN: no89000357
* NK ČR: js20090129005
* VIAF: 265780247
* WorldCat: lccn-no89000357